送邑尉朱登仕告老歸華亭用玉局老仙寄王慶源韻
作者：謝薖
朝代：宋

paragraphs: 君不能黄冠還鄉乞鑑湖，又不能拏舟送米煩胡奴。
白頭真負平生志，妙年毫端敵萬夫。
向來惡少虎負嵎，職當疾走編其鬚。
袴鞾不是老者事，腰間羽箭吾初無。
揮盃勸影古寺底，日有野老争携壺。
頗遭官長勸歸歟，婦能右擯兒左扶。
但令妻病足鹿脯，何憂兒寒止熨襦。
蓴絲作羮塩未下，鱸鱠切玉秋不癯。
華亭自昔託鶴唳，蕙帳後夜聞猿呼。
不羡人間冶容子，團圓十五正當壚。